Pa maak eie dogter swangerArgieffoto ŉ 47-jarige man is swaar gestraf nadat hy sy eie minderjarige dogter verkrag en swanger gemaak het. Phindi Mjonondwane, woordvoerder van die Nasionale Vervolgingsgesag (NVG), het in ŉ verklaring gesê die man is in die Johannesburg-streekhof skuldig bevind en gevonnis. Die man se naam mag nie bekend gemaak word nie om die identiteit van sy 16-jarige dogter te beskerm. Hy het tereggestaan op aanklagte van verkragting, bloedskande, die vertoon van kinderpornografie en seksuele gereedmaking van ŉ kind. “Hy is aangekla vir die dade wat hy in 2013 gepleeg het. Sy dogter het weens die dade swanger geraak, maar haar pa het dit aanhou ontken ten spyte van DNS wat hom daarmee verbind het,” het Mjonondwane gesê. “Dit is die ergste soort van kindermishandeling. Die pa, wat veronderstel was om sy kind te beskerm, het haar verkrag, swanger gemaak en toe ook probeer om haar as ŉ leuenaar in die hof af te maak,” het Patrick Morris, staatsaanklaer, tydens hofverrigtinge aangevoer. Die man is skuldig bevind en tot lewenslange tronkstraf gevonnis. Die NVG het die swaar vonnis verwelkom.